钦定古今图书集成/理学汇编/字学典/第086卷 > 《唐虞世南笔髓论》 > 《释艸》
## 钦定古今图书集成/理学汇编/字学典/第086卷 > 《唐虞世南笔髓论》 > 《释艸》

艸，即纵心奔放，覆腕转蹙，悬管聚锋，柔毫外拓，左为
外，右为内伏，连卷收揽，吐纳内转藏锋也。既如舞袖，
挥拂而萦纡，又若垂藤，樛盘而缭绕，蹙旋转锋，亦如
腾猿过树，逸虬得水，轻兵追卤，烈火燎原。或体雄而
不可抑，或势逸而不可止，纵使狂逸，不违笔意也。羲
之云：“透嵩华兮不高，逾悬壑兮能越。”或连或绝，如花
乱飞，若雄若强，逸意而不相副，亦何益矣。但先缓引
兴，心逸自急也。仍接锋而取兴，兴尽即已，又生𢳇锋。
任毫端之奇，象兔丝之萦结，转剔刓角，多钩篆体，或
如蛇形，或如兵阵。故兵无常阵，字无常体矣。谓如水
火，势多不定，故云“字无常定”也。